8. klase

Tēma: Tehnoloģiju pasaule

1. nodarbība - Gudra tehnoloģiju izmantošana

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kādas ir stratēģijas – kognitīvas un praktiskas –, kas veicina emocionālo labsajūtu;
* kā izvairīties no negatīvas domāšanas un kā rīkoties, ja pastāv bažas par garīgo veselību;
* kādas priekšrocības sniedz pie ekrāna pavadītā laika sabalansēšana.

***Skolēnam pilnveidojas morālais ieradums***

* izmantot gudri tehnoloģijas;
* veicināt tehnoloģiju efektīvu integrāciju ikdienas dzīvē;
* noteikt un kontrolēt neveselīgu uzvedību, ieradumus un atkarības un meklēt palīdzību to risināšanā, tostarp tehnoloģiju atkarības jomā.

**Atslēgvārdi:** pie ekrāna pavadītais laiks, atkarība, kaitīgs, uzmanības taupīšana.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Darbs, kultūra, brīvība | Atbildība, harmonija, miers |
| Tikumi | Gudrība, atbildība, mērenība, savaldība | Pašvadība, zinātkāre |

**Mācību materiāli:**

* *PowerPoint* prezentācija “Gudra tehnoloģiju izmantošana”.
* Informācijas lapa par smadzenēm un laiku, kas pavadīts pie ekrāna (1. materiāls).

**Atslēgas jautājumi:**

1. Kā tehnoloģiju izmantošana ietekmē tavu ikdienas dzīvi gan pozitīvi, gan negatīvi?
2. Kuras tavas vajadzības apmierina tehnoloģiju izmantošana?
3. Kādus vārdus tu izmantotu, lai aprakstītu savas izjūtas par tehnoloģiju izmantošanu?
4. Vai tehnoloģiju izmantošana var būt kaitīga?
5. Kā tā var mums kaitēt?Kādas ir pieaugušo cilvēku bažas par jauniešu tehnoloģiju izmantošanas paradumiem?
6. Kādas priekšrocības un/vai ieguvumus sniedz iespēja jebkurā laikā pieslēgties internetam?
7. Kādus tikumus tas var attīstīt? Kādā veidā?

Mācību aktivitātes

Ierosme (ieteicamais laiks 5 min.)

**[2. slaids]** Skolotājs uzsāk diskusiju:

* Kā tehnoloģiju izmantošana ietekmē tavu ikdienas dzīvi gan pozitīvi, gan negatīvi?
* Kuras tavas vajadzības apmierina tehnoloģiju izmantošana?
* Kādus vārdus tu izmantotu, lai aprakstītu savas sajūtas par tehnoloģiju izmantošanu?

Pārrunā šos jautājumus pāros ar klasesbiedru, tad apkopo idejas klasē.

Kolēģu komentāri:

“Darbu pāros aizstāju ar diskusiju visai klasei, lai ekonomētu laiku, arī Word dokumentu ar tekstu ievietoju mykoob pielikumā un aicināju skolēnus jau pirms tam iepazīties ar to. Klātienē noteikti varētu īstenot arī pāru darbu un kopumā process noritētu raitāk.”

“Ievadnodarbībai ir ļoti labi materiāli (līdz 4. slaida ), pārējās aktivitātes prasa kādu tehnoloģisko rīku vai platformu ieviešanu, lai padarītu atraktīvāku nodarbību.”

1. aktivitāte. Ko tehnoloģijas mums nodara? (ieteicamais laiks 10 min.)

**[3. slaids]** Skolotājs turpina diskusiju:

* Vai tehnoloģiju izmantošana var būt kaitīga?
* Kā tā var mums kaitēt?
* Kādas ir pieaugušo bažas par jauniešu tehnoloģiju izmantošanas paradumiem?
* Vai šīs bažas ir pamatotas vai pārspīlētas?

Kādos veidos tehnoloģijas var “iesūkt” cilvēku? Vai tas var radīt kaitējumu?

**[4. slaids]** Aicina skolēnusnoskatīties video par jauniešu atziņām tehnoloģiju izmantošanā:

[*https://www.youtube.com/watch?v=o4AUaPhB1\_k&ab\_channel=L%C4%81smaReimane*](https://www.youtube.com/watch?v=o4AUaPhB1_k&ab_channel=L%C4%81smaReimane)(Jaunieši un modernās tehnoloģijas) vai [*https://www.youtube.com/watch?v=KWNr6VroF1w&feature=emb\_title&ab\_channel=CentrsDardedze*](https://www.youtube.com/watch?v=KWNr6VroF1w&feature=emb_title&ab_channel=CentrsDardedze)(HomoTabletis: elektronisko ierīču – planšetdatoru, viedtālruņu, televizoru un video spēļu – ietekmē).

* Kādas bažas attiecībā uz pusaudžu tehnoloģiju izmantošanas paradumiem attēlotas šajos video?
* Kas tevi satrauc visvairāk?
* Kuri no šiem jautājumiem iespaido tavu dzīvi visvairāk?

Kolēģu komentāri:

“Nodarbība norisinājās attālināti, līdz ar to šis process paredz papildus 5-7 min no nodarbības, līdz pieslēdzās visi. Tēmās tikām līdz 4. slaidam, līdz ar to, veicām pilnu 1. aktivitāti.”

“Nodarbībā ļoti labi izdevās 1. aktivitāte, skolēni pēc video noskatīšanās labprāt izteica savus viedokļus un diskutēja.”

2. aktivitāte. Dienasgrāmatas ieraksts (ieteicamais laiks 10 min.)

**[5. slaids]** Skolotāja aicina izlasīt informatīvo materiālu (1. materiāls) par laiku, kas pavadīts pie ekrāna, un pārrunāt problēmjautājumu ar klasesbiedru:

* Kādas priekšrocības un/vai ieguvumus sniedz iespēja jebkurā laikā pieslēgties internetam?

Izveido dienasgrāmatas ierakstu, atspoguļojot savu pieredzi par tehnoloģiju izmantošanu ikdienas dzīvē un pārdomājot, kuriem tehnoloģiju lietošanas paradumiem būtu jāpievērš uzmanība.

Kolēģu komentāri:

“2. aktivitātē skolēniem lasīšanai piedāvātais informatīvais materiāls ir pārāk garš un grūti lasāms, daudz jaunu jēdzienu.”

3. aktivitāte. Tikumi un tehnoloģijas (ieteicamais laiks 10 min.)

**[6. slaids]** Skolotājs atgādina, ka, bieži, runājot par tehnoloģijām, tiek uzsvērta to negatīvā ietekme uz mūsu dzīvi. Tomēr tehnoloģijas sniedz daudz iespēju dažādos veidos attīstīt tikumus, gan pilnveidojot rakstura tikumus, gan pretojoties tehnoloģiju ietekmei un kontrolei pār mums.

* Kurus tikumus tev ļauj attīstīt tehnoloģijas, un kā tu varētu šos tikumus atpazīt un pilnveidot?
* Vai tehnoloģiju, piemēram, viedtālruņa un interneta, izmantošana, kopā ņemot, tev palīdz vai rada problēmas?

4. aktivitāte. Tehnoloģiju atkarība? (ieteicamais laiks 10 min.)

**[7. slaids]** Skolotājs pajautā: “Vai atkarība no tehnoloģijām ir reāla?” Skolēniem jāuzraksta divas rindkopas, paužot savu viedokli par šo jautājumu. Raugies, lai tava atbilde būtu pamatota, atsaucoties uz nodarbībā pārrunāto informāciju (vai informāciju, ko esi izpētījis individuāli). Atbildot pārdomā dažus no šiem jautājumiem:

* Kas ir atkarība? Kā tu vari definēt atkarību?
* Vai ir atšķirība starp atkarību un “aizraušanos”?
* Vai ir kādi kritēriji, lai noteiktu, vai cilvēks ir atkarīgs no tehnoloģijām?

Savā atbildē fiksē vienu lietu, ko tu plāno īstenot, lai savā dzīvē panāktu lielāku līdzsvaru attiecībā uz tehnoloģiju izmantošanu.

Kolēģu komentāri:

“Pievienot kādas atsauces uz interesantiem pētījumiem, faktiem, ko integrēt nodarbības vielā un par ko vēl runāt.”

5. aktivitāte. Diena bez tehnoloģijām (ieteicamais laiks 10 min.)

**[8. slaids]** Skolotājs piedāvā nākamo 2 nedēļu laikā atrast24 stundu periodu, kurā skolēns varētu samazināt tehnoloģiju izmantošanu līdz absolūtam minimumam.

* Kas tev būtu jādara, lai to īstenotu?
* Kādas problēmas tas varētu izraisīt?
* Kā tu izvairītos no vēlmes izmantot elektroniskās ierīces saziņai vai izklaidei, vai darbam utt.?
* Iztēlojies, kāda būs tava diena bez tehnoloģijām!
* Kā tā liktu tev justies?
* Kādi būtu ieguvumi un kādi būtu šķēršļi, kas jāpārvar?
* Kā tu to varētu izdarīt?

Kolēģu komentāri:

“Jauniešiem aktuāla tēma, optimāls aktivitāšu skaits.”

“Nodarbībā izmantoju tikai nodarbībā piedāvāto plānu.”

“Tehnoloģiju tēmā, manuprāt, ir būtiski runāt arī par plānošanu, tās rīkiem un grūtībām. Ja tēmas mērķis ir arī iemācīt gudri tehnoloģijas izmantot, tad jēdziena “tehnoloģijas” pamatā ir runa par zināšanām. (Ievadnodarbībā sasaistīju informāciju un vizuālos avotus par laika plānošanu, gribu un tehnoloģiju atkarību veicinošajiem faktoriem, turpmāko nodarbību laikā arī runāsim, kā tos novērst un gudri plānot laiku sasaiste ar tehnoloģijām)”